### NN 76/2025 (5.5.2025.), Odluka o izmjenama Odluke o koncesiji na pomorskom dobru u svrhu izgradnje i gospodarskog korištenja luke posebne namjene - industrijske luke Urinj i izgradnje i gospodarskog korištenja pomorskog dobra izvan lučkog područja u k.o. Kostrena Barbara

VLADA REPUBLIKE HRVATSKE

991

Na temelju članka 52. stavka 3. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 2. svibnja 2025. donijela

ODLUKU

O IZMJENAMA ODLUKE O KONCESIJI NA POMORSKOM DOBRU U SVRHU IZGRADNJE I GOSPODARSKOG KORIŠTENJA LUKE POSEBNE NAMJENE – INDUSTRIJSKE LUKE URINJ I IZGRADNJE I GOSPODARSKOG KORIŠTENJA POMORSKOG DOBRA IZVAN LUČKOG PODRUČJA U k.o. KOSTRENA BARBARA

I.

U Odluci o koncesiji na pomorskom dobru u svrhu izgradnje i gospodarskog korištenja luke posebne namjene – industrijske luke Urinj i izgradnje i gospodarskog korištenja pomorskog dobra izvan lučkog područja u k.o. Kostrena Barbara (»Narodne novine«, broj 40/21.), u točki V. stavku 5. riječi: »48 mjeseci« zamjenjuju se riječima: »67 mjeseci«.

II.

U točki VII. stavku 2. podtočki a) riječi: »2,00 kuna« zamjenjuju se riječima: »0,27 eura«.

III.

Na temelju ove Odluke ovlašćuje se ministar mora, prometa i infrastrukture da sklopi dodatak br. 1 Ugovoru o koncesiji u roku od 90 dana od dana izvršnosti ove Odluke.

IV.

Ovlaštenik koncesije dužan je, prije sklapanja dodatka br. 1 Ugovoru o koncesiji iz točke III. ove Odluke, Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva mora, prometa i infrastrukture, kojom će se produžiti rok važenja garancije do šest mjeseci od završetka novoga planiranog investicijskog ciklusa.

Ovlaštenik koncesije dužan je, prije sklapanja dodatka br. 1 Ugovoru o koncesiji iz točke III. ove Odluke, Davatelju koncesije dostaviti ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 67.253,76 eura, kao instrumente osiguranja naplate naknade za koncesiju te za naknadu štete koja može nastati zbog neispunjenja obveza iz Ugovora.

Ako Ovlaštenik koncesije ne dostavi garanciju banke iz stavka 1. ove točke i ovjerene zadužnice iz stavka 2. ove točke, neće se sklopiti dodatak br. 1 Ugovoru o koncesiji iz točke III. ove Odluke te Ovlaštenik koncesije gubi sva prava utvrđena ovom Odlukom, a ova Odluka će se ukinuti.

V.

Ova Odluka objavit će se u »Narodnim novinama«.

Obrazloženje

Ministarstvu mora, prometa i infrastrukture obratio se Ovlaštenik koncesije INA – INDUSTRIJA NAFTE, d.d. sa zahtjevom za izmjenu Odluke o koncesiji na pomorskom dobru u svrhu izgradnje i gospodarskog korištenja luke posebne namjene – industrijske luke Urinj i izgradnje i gospodarskog korištenja pomorskog dobra izvan lučkog područja u k.o. Kostrena Barbara (»Narodne novine«, broj 40/21.) i na temelju te Odluke sklopljenog Ugovora o koncesiji na pomorskom dobru, od 28. lipnja 2021., tako da se produži rok ishođenja uporabne dozvole s 48 na 67 mjeseci, odnosno do 28. siječnja 2027.

Naime, Odlukom i Ugovorom o koncesiji na pomorskom dobru Ovlaštenik koncesije ovlašten je i zadužen u roku ne dužem od 48 mjeseci od zaključenja Ugovora o koncesiji dovršiti izgradnju i predati Davatelju koncesije uporabnu dozvolu.

Međutim, nepredvidljive okolnosti koje nisu u odgovornosti Ovlaštenika koncesije, a posebice složenost gradnje planirane u 13 faza, od kojih je izgradnja luke posebne namjene – industrijske luke Urinj predzadnja u nizu, te funkcionalna povezanost svih faza Projekta nadogradnje rafinerije nafte Rijeka, uzrokovale su bitnu promjenu u dinamici radova i potrebu za produženjem rokova. Ovlaštenik koncesije sklopio je i zadnji aneks ugovora s izvođačem radova na osnovi kojega je planiran i novi rok za ishođenje uporabne dozvole, jer je ishođenje uporabne dozvole uvjetovano završetkom cijeloga Projekta.

U skladu s Odlukom i Ugovorom o koncesiji na pomorskom dobru, Ovlaštenik koncesije je za gospodarsko korištenje pomorskog dobra dužan plaćati stalni i promjenjivi dio koncesijske naknade. Budući da stalni dio iznosi 2,00 kuna po m² zauzete ukupne površine pomorskog dobra godišnje, ovom Odlukom stalni dio se preračunava (fiksni tečaj konverzije: 1 EUR = 7,53450 HRK) te iznosi 0,27 eura po m².

Navedene izmjene, u skladu s odredbama Zakona o koncesijama (»Narodne novine«, br. 69/17. i 107/20.), ne predstavljaju bitne izmjene te se njima ne mijenja procijenjena vrijednost koncesije, budući da se ovom Odlukom samo produžuje rok za ishođenje uporabne dozvole i preračunava stalni dio naknade za koncesiju.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku od 30 dana od dana primitka ove Odluke.

Klasa: UP/I-022-03/25-04/06
 Urbroj: 50301-27/22-25-2
 Zagreb, 2. svibnja 2025.

Predsjednik
 mr. sc. Andrej Plenković, v. r.